khistorydata/jeongjo-sjw-relations huggingface dataset:
정조 10년 · 목
右參贊李★(土+甲)書啓。謹奉聖諭。傳諭于判府事徐命善處。則以爲。臣僇人也。而一國之所共討。尙勤恩禮。徒切危蹙。更以何辭。對王人而求轉聞哉。惟有早賜區處。毋至層激。惟日夕顒俟云。○敦諭略曰。息鬧端之道。固不關於早賜區處。鎭物情之方。亦惟在於幡然改圖。冠蓋去來。徒致瞻聆之駭惑。卿須卽日簉朝。庸副如渴之望。○李★(土+甲)書啓。謹奉聖諭。傳諭于判府事徐命善處。則以爲。中書十載。倚毗何如。而不能調劑保合。反使人心層激。卒之遭罹罔極。物論交騰。皆其自取。復誰怨尤。惟有早被當律。臣可以少謝神人云。敎以。今下敦諭。更爲傳諭。期於偕入。○敦諭略曰。人臣之事君。分義情勢。互爲輕重。卿之前後章啓。以情勢則可謂伸暴無餘。而但未知於分義上。安乎否乎。卿何不反覆斟酌。求其所得中耶。卿如念予。必不更引。予方臨軒以待。
정조 10년 · 강
以金思穆爲總戎使。前望也。李敬懋爲禁衛大將。備薦也。
정조 10년 · 강
命全羅左水營裨校。自巡營棍治。
정조 10년 · 목
該水使許任狀啓。順天縣監兪漢謨牒呈內。與營門虞侯及卞之欽眼同問情。則答以年二十。居也島。又問因何漂到。則答曰。只記貿麥事出往。遇風漂來。又問初不一言。而今有所答何也。答曰。十餘日絕穀。精魂俱喪。不能辨知。當日蹔醒故能言云。觀其氣色。尙今迷矇。所對亦多荒錯。若干日調息。更爲問情。則似有詳告。而今此漂倭。旣居也島。又稱貿麥。則卞之欽之當初以薩摩州漁漢云者。有何所據。此外問答。又有三四件。而亦何謂不能通話乎。雖緣倭人出沒風濤。精魂俱喪之致。邊情事體不輕。若是率爾妄稱。使莫重上達文字。至有爽實之境。其罪狀。請令該曹。照律嚴處。敎曰。昨以到院遲滯及狀辭巧餙。已有査問之命。而又見此狀本。今日始入啓。尤萬萬駭然。狀辭亦多疏漏。該閫京裨土校等。更自卿營。已捉來外。更爲捉來嚴棍。査實狀聞事。下諭于該道監司。
정조 10년 · 강
命金山郡失火民人。各別顧助。
정조 10년 · 목
因慶尙監司鄭昌順。金山郡民家二十戶失火狀啓。敎曰。方農失所。極爲矜慘。被燒民戶。卿其各別顧恤。期於斯速奠接。
정조 10년 · 강
議定 廟殿宮親享展謁服色。
정조 10년 · 목
先是。禮曹判書尹蓍東啓言。取考戊申謄錄及喪禮補編。則殿下朞年中。 宗廟 　社稷　永禧殿親祭行禮時。常時服色。而出還宮時服色。自上翼善冠黑圓領袍玉帶。百官黑團領品帶。前後部鼓吹竝不陳矣。今亦以此磨鍊。而 景慕宮行禮及出還宮時服色。與百官請一體依此磨鍊。允之。敎曰。參班時。則百官當用何服乎。指一草記。至於出還宮。出時則自上旣着無揚黑圓領袍。則百官亦當去胷禙品帶。着無揚黑團領。往在癸未年勅行。自上黑圓領袍用無揚。伊時百官。以去胷禙無揚參班。予所目覩。受 敎在壬申。服着在癸未。論以從後遵行之義。上服無揚。則群下亦當從上服。此一款更爲詳考。論理草記。禮曹啓言。 廟社殿宮行禮時服色。有相考草記之命矣。自上御遠遊冠絳紗袍及冕服時。則百官四品以上朝服。五品以下黑團領。而前此草記。未及擧論。不勝惶恐。而出還宮時。自上旣御無揚黑圓領袍。則百官當用無紋黑團領。去胷禙品帶。而補編中。旣有依常時擧行之 敎。故遵此磨鍊矣。及承聖敎。實爲至當。百官服色。雖有隨時之異。而一從上服。旣是不易之規。請 廟社殿宮行禮出還宮時。百官服色。去胷禙品帶。以無紋黑團領烏角帶磨鍊。敎以。癸未日記。旣不詳載。補編受 敎。勢當導用。後日入侍時。更爲稟處。○敎曰。今因奉審聞之。獻官以下。自闕內着具胷禙黑團領品帶進去。祈雨祭時亦然云。展謁及親祭時出還宮服色。尙未講定。則祭官受香服色。孰果考據而知委乎。且以事理言之。傳香之承旨。則着無揚團領角帶。獻官則具胷褙紋紗團領品帶。亦甚逕庭。傳香受香服色之不同。大是失儀。大是欠敬。去月十四日傳香承旨及禮曹堂上竝推考。其委折。令該曹査問。據實草記。○禮曹啓言。 宗廟　永禧殿　景慕宮　文廟事知守僕及該館書吏招問。則 宗廟署　永禧殿。元無戊申壬申謄錄。自前有事之時。入直官皆着常服黑團領。不去胷褙。故受香時亦仍其服色。只憑口傳事例。實無可據文跡。 景慕宮官員無此事例。依 宗廟署官員服色。 文廟官員。則入直時烏帽白團領。受香焚香時。黑團領不去胷褙。居齋儒生。常時白袍素帶。焚香時靑袍黑帶。只憑流來之例。亦無考據之文云。今番服制。受香官之服常服。臣曹之所未及知委也。敎以。守僕等以爲。戊申壬申謄錄。雖未現存。在前有事之時。着常服具胷褙云。此似竝言大喪時。而雖以丙申已例言之。受香之齋官。傳香之承宣。皆以去胷褙無揚黑團領烏角帶擧行。入 廟門內亦然。且以刊册所載者言之。請諡儀有曰。百官徑詣 宗廟變服註云。常服黑角帶。又於領議政以下執事官服色條亦云。常服黑角帶。請諡兼行告祭。而服色猶如此。則反於受香時。用 廟中所不着之胷褙有紋團領品帶云者。決知爲傳者之誤。以此批旨。載之廟殿宮謄錄。以爲後考之地。至於今番受香時服色。則戊申已例。旣無可考之文跡。以補編所載服制條展謁服色及出還宮服色事。稟定擧條觀之。亦有商量決定者。明日卿與亞三堂來待望奠。後大臣入侍。同爲登對稟處。至是蓍東又啓言。 廟殿宮展謁親祭出還宮時。自上服色。先爲講定然後。諸臣隨駕服色及傳香受香官服色。自當隨而釐正矣。取考喪禮補編受 敎條。則戊申朞服中。太廟展謁及親祭出還宮時。自上御翼善冠黑圓領袍玉帶。而諸臣服色。則初無變節。有以無紋黑團領去胷褙。以存從上服之義爲請。而 先大王下敎若曰。若有祈雨之擧。則百官皆以常時吉服參之。 大享親祭時服色。豈有間焉。蓋此 下敎。卽指 大享時陪享百官服色。則展謁與省牲省器時。亦必照此爲例。而至於出還宮時服色。終無明白定制矣。今番君臣服制。同爲朞年。自上御黑圓領袍。而群下則服常服。不但有乖於從上之義。其在禮意。亦甚未安。參以各年謄錄及補編所載而折衷。則 神門內與 廟門內。事體各異。展謁及親祭時。殿下具法服。諸臣陪參者。爲服吉服。而其於神門外出還宮時。殿下御黑圓領袍。則諸臣皆服無揚黑團領。去胷褙烏角帶。少無壓尊之嫌。各祭受香官傳香承旨。亦當同服無揚黑團領然後。可無斑駮逕庭之弊。請下詢大臣。敎曰。大臣及都監堂上。禮曹堂上各陳所見。領議政鄭存謙。都監都提調洪樂性。判府事金熤。都監堂上李性源徐有隣。禮曹參判李秉模。參議朴天行。皆無異見。從之。
정조 10년 · 강
議定魂帛埋安處所。
정조 10년 · 목
先是。禮曹判書尹蓍東啓言。戊申謄錄。再虞畢。魂帛埋安于魂宮後潔處。而壬申則大臣收議。五虞祭畢。禮堂一員。陪往埋安于墓所。補編亦以此載錄。何以爲之。敎以。收議在於壬申年。而伊後丁丑兩 國恤。皆於孝昭殿徽寧殿北苑埋安。丙申 國恤。亦遵是例。然則與補編所載差殊。卿等筵退後。更考謄錄。後日登對時稟處。至是蓍東又啓言。虞祭後魂帛埋安之禮。壬申則禮堂陪往墓所擧行。載之補編。然非定制之事。戊申辛未。皆埋安于魂宮後苑。丁丑及丙申 大喪。亦皆埋安于北苑潔地。以再虞祭畢後擧行矣。今番何以爲之。敎曰。大臣及都監堂上禮曹堂上各陳所見。鄭存謙曰。返虞後。魂帛移奉墓所。有違禮意。壬申受 敎。蓋因其時事勢。非永定之式。虞祭後。埋安于魂宮後淨潔處。極似爲宜矣。洪樂性議同。金熤曰。題主纔畢。返虞於家。奉主於室。埋帛於地。使主與帛不相離者。禮意精微。此等禮節邦。禮與私家禮。恐無異同。壬申受 敎。似因以事勢之適然。而非永久定制也。 徐有隣曰。補編所載。卽壬申受 敎。而伊時以魂宮之當爲外處。特 命埋安於墓所。恐非永久定制矣。李性源議同。李秉模曰。丙申年。臣以 魂殿都廳。奉魂帛埋安于 魂殿北苑矣。朴天行曰。以私家言之。因家舍遷徙之無常。多有埋於墓下。而禮家多論其無義矣。尹蓍東曰。今番魂宮。因傳敎排設於慶熙宮之泰寧門內正堂矣。再虞祭畢後。魂帛請埋安于正堂後北苑潔地。從之。
정조 10년 · 목
自初十日至十四日。往診九處內。男弱九人。女弱五人。命藥九張。給藥八處。來問九十八處內。男壯一人。女壯三人。男弱八十一人。女弱四十四人。命藥六十三張。給藥九十八處內。安神丸八十四丸。服藥一百十六貼。以上惠民署。來問四十九處內。男壯五人。男弱三十九人。女壯一人。女弱二十人。命藥四十五張。給藥七十四貼。安神丸七十三丸。以上典醫監。
정조 10년 · 강
月食旣。以雨不見。
정조 10년 · 목
雲觀奏。初虧酉初二刻。食旣酉正三刻。復圓戌正三刻。
정조 10년 · 목
三用漆布。辰時加漆二十八度。
정조 10년 · 강
召見魂宮都監都提調提調于殯宮。
정조 10년 · 목
都監都提調洪樂性啓言。丁字閣碑閣齋室修粧木不足數爻。從略磨鍊。則爲六十株云。請以別庫所在大椽木取用。從之。又啓言。丁字閣四面。立紅門設把子。而戊申壬申年。以軍門布帳代用矣。今番請依此擧行。從之。又啓言。小輿則落後於紅箭門外。待大輿到丁字閣後。上下粧及服色。仍卽付火事命下矣。當依此擧行。而自丁字閣。奉詣隧道閣時。宜有小輿節次。以此磨鍊擧行。而諸具則請待事畢燒火。從之。又啓言。丁字閣神座平床褥。旣有內造以下之命。而此外應造物種所入綃紬。依例自各該司進排事。請分付。從之。又啓言。表石前面。有一行或兩行之例。陰記則前入別單上之六年四字。依戊申別單 肅廟四十五年雙書懸註之例書入矣。更考戊申謄錄。則別書極行矣。草圖書書入時。竝以何例爲定。而墓所地名。則當以高陽栗木洞改書以入。從之。又啓言。今番墓所地方。係是高陽栗木洞。哀册文亦以此啓下。而表石陰記別單。以楊州鞍峴南麓書入。不審之失。臣亦惶悚。而書入時照管堂上。請從重推考。從之。又啓言。墓所排設各項石物。貿取京內及江上私儲。今已輸致矣。價本從實折定。請趁卽分給。從之。又啓言。發靷時 宗廟昌德宮前路。旣有弛擔節次。明政門外。亦當一體擧行矣。從之。又啓言。下玄室時刻。在於酉時。左右植炬軍二百五十名。當自畿營整待擧火。而墓所旣在部字內。何以爲之。敎曰。係是部字內。畿邑分定。非可論。家駕前軍亦非可論。令工曹專掌擧行。又啓言。大輿以下各樣儀物假家及誌表石腰彩輿假家。啓稟後不爲造作。只設油遮日事。載於各年謄錄。今番請依此擧行。敎以。大輿外儀物。則勿設油遮日。只以雨備待令。已有下敎。此擧條元無下批。因大臣筵奏。但令依下敎施行。則擧條批答。以依爲之書入。大是不察。當該承旨推考。此擧條勿施。依初下敎擧行之意。分付墓所都監。又啓言。殿最事體。何等嚴重。而卽聞典醫監任官等題目措語。頗欠審愼。揆以事面。殊涉未安。當該磨勘提調。請竝從重推考。從之。○禮曹判書尹蓍東啓言。凡殯宮告由代奠官。因朝奠擧行事。載之補編矣。月前初度加漆親臨時。依壬申謄錄。以侍講院官員差出大祝。此後書上字及結裹賜諡時告由。何以磨鍊乎。敎曰。依補編爲之。親臨時。則依加漆初告由時例。以大祝磨鍊。又啓言。魂宮墓所各祭儀注。當爲磨鍊。而自安墓奠虞祭以後有望燎之禮。自上親臨時望燎一節。何以磨鍊乎。敎曰。親臨時則以亞獻官磨鍊。又啓言。改銘旌書寫處所及銘旌燒火處所。或於殯宮外庭。或於明政門外南庭。或於光政門內月廊。或於文政門外月廊。今番則何以爲之乎。敎曰。竝於殯宮爲之。
정조 10년 · 강
禮葬都監表石畢磨正後。進長廣厚尺數別單。
정조 10년 · 목
別單。長七尺九寸。廣一尺八寸五分。厚九分。
정조 10년 · 강
飭戶曹判書趙時俊行公。
정조 10년 · 목
敎曰。俄始聞之。都監連不仕進云。處義殊極過當。此非更提之事。且欲對章。已有日前下敎。大抵以此事更爲瀆擾於此時。是豈分義之所敢出。雖一字半字。更以此事登聞。則是不但違越飭敎而已。戶曹判書趙時俊牌招。申飭行公。違牌勿爲呼望。各別催促。斯速膺命。
정조 10년 · 강
春秋館。進 實錄考出別單。
정조 10년 · 목
知春秋尹蓍東。同春秋李秉模。檢閱李崑秀尹行任啓言。臣等祗詣春秋館。奉出 仁祖朝 英宗朝實錄。乙酉戊申壬申祔 廟事實。逐條考出。別單書入。而 順懷世子入 廟時事實。則本館奉安。只是 宣廟朝以後實錄。不得考出。○實錄考出別單。 仁祖朝乙酉正月乙亥。禮曹啓曰。 昭顯世子魂宮。姑設於仁慶宮內。而此非 神主永安之所。三年後似當依 順懷宮之例。別立廟宇于他處。敢此仰稟。 答曰。祔于順懷廟似當。其議于大臣。昇平府院君金瑬。領議政金自點。領中樞府事李景奭。皆以爲然。 上從之。辛巳禮曹啓曰。臣等詣 順懷廟審視之。則廟字三間。而 順懷世子神主當中奉安。儀物印匣一蓋一。方在廟中。而昭顯世子册印繖扇蓋等物。亦當入排。地勢難便。添造一間。似或無妨。請議于大臣。 上從之。因下敎曰。祭祀之規。亦甚埋沒。更加酌定。昇平府院君金瑬。領議政金自點以爲。臣等謹按穀梁傳云。公子之重視大夫。及晉武帝時。博士沈寂等。引此獻議以爲。上自皇帝。下及陪臣。其禮無二云。臣等愚意觀之。 順懷世子雖是當代尊行。未踐其位。則殿下有君臣之分。告文頭辭。不可書 殿下位號也。況禮曹啓辭。 順懷廟祭祀。曾無祝文。則當時酌定之意。亦可見矣。凡於祀享。旣無祝文。則獨於告事由之祭。異其禮制。臣等之所未曉也。今亦遵依舊例而行之。恐未有不可也。至於安 神主處所。則 順懷世子仍居於第二間。 昭顯世子次居于第三間。或居于第一第二間。亦似無妨。處所則令禮官相度形便。祝辭則令儒臣博考禮經。稟旨施行。 上從之。弘文館啓曰。謹按杜氏通典移廟主議。東晉武帝時。立行廟移神主。傅瑗問于徐邈曰。四府君室狹不容四座。可以戶外張幔不。邈曰。室狹不容四座。戶外張幔。可謂禮從權宜。今此順懷廟。本無穆昭迭遷之禮。故初旣當中設位。若祔 昭顯神主於第三間。虛其第一間而不用。則於禮似無所據。且有排設未盡之患。惟在禮官相度形勢。隨便奉安。且於禮有父祭子君祭臣之文。而 順懷廟曾無祝文。必有其時酌定之意。但移安還安之際。遷動 神主。不告事由。似涉未安。而考諸禮經。亦無可據明文。更令禮官參酌定奪。禮曹以爲。添造一間。似不可已。 上從之。且命先行告祝。六月癸酉。禮曹啓曰。以 昭顯世子宮號墓號。議于大臣。則昇平府院君金瑬。右議政南以雄以爲。考諸 實錄。則懿敬之喪。宮墓之稱。明有可據。而至於 順懷世子之喪。則只稱 順懷宮順懷墓云。而別無稱號之文。此乃近代事也。其時識禮儒臣。不爲少矣。而無號名之事。至今仍稱 順懷宮墓云者。亦必有所據。伏惟 上裁。上命依順懷宮例。 英宗朝己酉正月丁卯。正言李龜休上疏言。 殿下於 宗廟之事。稱 景廟爲皇兄。 肅廟爲皇考。而今於世子服制。 王大妃殿以從子爲孫。繼體雖重。稱謂服制。本自相須。名旣定則服亦隨之。又言。喪禮最重祔祭。 王世子於 昭顯世子。旣合於祔於諸祖父之設。又合於中一以上祔之文。宜祔 昭顯廟。賜批不從。十月丁卯。藥房入診時。副提調趙顯命曰。 東宮祔祭。是喪禮之大節。終不可廢。李龜休亦陳此事矣。 上曰。非不知龜休之斷斷無他。而旣不祔 太廟。當祔何處耶。强爲苟且之事。非所以重繼體也。顯命尹淳。請問議於儒臣。 不許。十一月乙亥。引見大臣備堂時。禮曹判書朴師益曰。 孝章世子入廟事。自本曹考例稟處事 命下矣。取考前例。則 昭顯世子入廟時。禮官請倣 順懷古例。別立 祠字。命議于大臣。遂祔 順懷廟矣。 上曰。其後 順懷祧遷。故 仁廟聖意在此矣。 命諸臣各陳所見。㙫曰。臣意則別立 廟爲宜矣。至於李龜休之疏。可謂曲禮矣。諸臣無異議。 上曰。彰義宮乃私邸。而屬之東宮矣。今若卽其宮建祠字。則事勢豈不兩便乎。㙫曰。 聖敎允合於情禮矣。 英宗朝甲戌閏四月丁巳。 上親臨 懿昭世孫禫祭時。原任大臣舊師傅舊僚入參。大祝奉 神位安於輦輿。將移奉子 孝章世子廟。舊僚屬以次陪輿。講書院官從右。衛從司官從左以出。 上降階臨視。揮淚不已。宮中皆哭。 神輿旣出。 上露立宮門而送之。
정조 10년 · 강
墓所都監。以隧道閣畢造啓。
정조 10년 · 목
隧道閣二間半。半間連接於甕家門前道里上。初覆油芚。再覆草芚。三覆編飛。乃左右柱橫結三層。以竹一箇式結之。
정조 10년 · 강
慈宮誕辰進獻物種書下。
정조 10년 · 목
敎曰。 慈宮誕辰進獻物種。今年則以經費不敷。旣承 慈敎。依書下數。明日封進。自明年依定式封進事分付。
정조 10년 · 강
命該曹報謝祭涓吉草記。
정조 10년 · 목
敎曰。祈雨之夕。甘澍伊始。夜朝所得。高低周洽。報謝之擧。不容遲待立秋。令該曹取考已例。涓吉草記。獻官以下賞典。自是應行之事。亦令該房。考例捧傳旨。○禮曹啓言。報謝祭之不待立秋。壬寅癸卯。亦已行之。吉日令日官推擇。則今六月二十五日爲吉云。以此日雩祀壇報謝祭請設行。允之。
정조 10년 · 강
墓所都監。以雨停役啓。
정조 10년 · 목
禮葬都監啓言。今日辰時。大輿假家。爲風雨所頹壓。大輿肩輿蓋兒木物。間間破傷。外梓室輿上粧木物及長杠。俱爲折傷。今方更爲修補。而當初假家。不能堅造。有此壓頹之擧。別工作官員。請令該府處之。敎以。假家元非堅固造作。則因風頹壓。不是異事。別工作官員論罪一款分揀。日前墓所都監甕家假家之燃燒。今番大小輿假家之致傷。俱可謂不偶然。因以前都監擧行之無狀。甕家村輿材。不有卽焚之禮制。必皆用後圖。還種種生頉至此。如使輿材體木。非年允之物。則豈有如是傷損之理。發靷後燒火等節。依頃日下敎。一遵禮文。卽爲焚之事。更加申明嚴飭。
정조 10년 · 목
政院啓言。戶曹判書趙時俊。謂有情勢。懸牌闕外。已至經宿。無意膺命。請推考。敎以。昨夜飭敎。旣非尋常勉出之語。大抵以此等事。互相煩瀆。不念此時酬應者。是豈分義道理之所敢爲者。今又經宵懸牌。有何節拍。可以出膺。人以橫擔爲設。則已亦不當皆引。且於本職。亦無拘礙之端。如是而日事違傲。坐要飭敎。予則曰。臣分未必然。此啓辭勿施。使之卽爲仕進。更勿以去就啓稟。○敎曰。屢下飭敎。而尙無動靜。臣分二字。看作尋常。豈欲務勝而然乎。悲疚之時。雖欲理遣。諸臣每以似此不欲聞之設。無難煩陳。甚至一已處義之無甚大關緊處。猶若是拖長持久。國綱所在。萬萬駭然。若不欲束帶供職。使之納牌退去。否則卽爲進去董役事。戶曹判書趙時俊處。各別嚴飭。
정조 10년 · 강
命咸鏡道應資人。今日政下批。
정조 10년 · 목
該監司鄭民始啓言。納粟加資年九十以上二十四人。後錄修啓。而前下老職官敎中。茂山李厚光本資嘉義。而又以嘉義批下。原官敎還送該曹。敎以。今日政下批。疊資人官敎。亦於今日政。改修整下送。
정조 10년 · 강
有政。吏曹判書兪彥鎬。兵曹判書鄭昌聖進。
정조 10년 · 목
以洪聖淵爲持平。金宇鎭爲大司成。金頤柱爲左尹。魚錫定爲副總管。○咸鏡道安邊府。納粟嘉善金萬占。永興府。加設嘉善金萬相。咸興府。納粟折衝金元才等二人。北靑府。加設折衝金斗★(王+將)。納粟通政咸萬才。甲山府。加設嘉善李四金等二人。端川府。加設嘉善鄭世漢等二人。納粟通政李重傑。鏡城府。納粟通政鄭泰山等五人。茂山府。加設嘉善朴逸就。會寧府。加設嘉善申進祐等三人。慶源府。納粟折衝金一文。定平縣。納粟嘉善安國泰。洪源[原:I-LOCATION]縣。納粟通政崔成贊等二人。竝老職加資下批。○都承旨沈豊之啓言。掌令李師濂。持平柳畊。方帶臺職。而誤爲送西。至有付軍職之擧。臣以政廳承旨。不能致察。惶恐待罪。當該吏兵曹堂上請推考。從之。敎以。卿則勿待罪。
정조 10년 · 목
右參贊李★(土+甲)書啓。敬奉聖諭。傳諭于判府事徐命善處。則以爲。臣之有死無貳。卽聖明之所俯燭。一世之所共知。伏讀前後敦諭。以分義情勢之互有輕重。爲人臣事君之道。有若臣情勢則已伸。而分義則不顧者然。臣之不見諒於君父至此。撫躬慙悼。寧欲無訛。窮蹙之極。言不知裁。惟聖明之哀憐垂察云矣。敎以。此敦諭傳諭。期於偕入。○敦諭略曰。苟使卿歛跡居閒。避遠駴機。而國事人心。自歸底定。則卿雖效古人麾不去之義。予當遵朝家禮以使之規。又奚爲浹月相持。敦召而不知止也。良以目下深憂。自在於情勢廉防之外。玆又悉諭。卽日入城。以副虛佇之望。
정조 10년 · 강
命咸興中軍尹範敍仍任。
정조 10년 · 목
該監司鄭民始啓言。長津今爲別設獨鎭。則臣營獨鎭之制。不可不變通。許多軍兵之代頉。中軍主管。今秋逃故。欲爲陳聞變通矣。營中軍尹範敍。移除五衛將。請限今年仍任責成。從之。
정조 10년 · 강
特遞當該承旨趙衍德。
정조 10년 · 목
衍德以禮葬都監假家事。所稟失當故也。
정조 10년 · 강
命承旨詣 永陵奉審。因行慰安祭。
정조 10년 · 목
禮曹啓言。卽接 永陵參奉牒報。則十七日大雨。曲墻後邊內面一間頹圮。方有次次漸頹之慮。慰安祭不卜日。來二十日設行。而修改等節。本曹堂郞請依例進去。奉審後稟處。敎以。方令承旨。待明朝進去奉審卿曹奉審置之。承旨異於他人。慰安祭獻官。仍以進去承旨爲之。行祀後復命。
정조 10년 · 강
墓所都監。以齋室立柱上樑啓。
정조 10년 · 목
該都監啓言。雨意似晴。甘霈之餘。局內諸處。未免泥濘。補土之役。始未更始。依擇日。辰時齋室立柱。未時上樑。
정조 10년 · 강
以李敬養爲吏曹參判。李時秀爲參議。李崇祜尹行元爲承旨。前望也。
정조 10년 · 목
敎曰。開坼坐起。堂上不可不備員。亞銓聞有實恙許遞。與參議未差之代。前望單子入之。待下批牌招察任。
정조 10년 · 목
右參贊李★(土+甲)書啓。敬奉聖諭。傳諭于判府事徐命善處。則以爲。臣恩深而招群猜。任重而媒衆怨。伺釁幾載。屢售擠陷之謀。逢時不幸。適成敲撼之計。倘許察其守而鑑其誠。亟收偕來。仍賜處分。則到底洪造。結草圖報云矣。○敦諭略曰。以卿附奏者觀之。堅守難枉。或近匹夫之小諒。以死自誓。何乃其言之過當。去就之節。煞有異於時任。一是情勢。則城闉與江墅等耳。何必屛處荒郊而後可伸也。復申前諭。卿勿復辭。卽日入城。
정조 10년 · 목
卯時梓室加漆二十九度。○禮曹啓言。王世子賜諡告 宗廟祭。今六月二十四日設行。  永寧殿　景慕宮告由。同日設行。賜諡殯宮。同月二十五日奠臨時設行。改銘旌同日。告由同日。朝奠兼行改銘旌。別奠事畢後。臨時設行事。請知委。役之。又啓言。今此賜諡發靷返虞時應行諸執事人員。參考喪禮補編及戊申壬申前例磨鍊。令吏兵曹及內侍府。實預差差出。習儀時竝參。此外都監謄錄應行執事人員。請令都監分付各該司。隨卽差定。推移擧行。一。賜諡册印官。贊成有故則參贊。讀册官一。文臣四品。讀印官一。文臣四品。捧册官二。文臣六品。捧印官二。文臣六品。擧册案者二。參外。擧印案者二。參外。執事者各二。忠贊衛。以上諡册印。自都監詣闕內入時及殯宮行禮時仍行。一。賜諡後改銘旌書寫官一。一。啓殯奠畢行事時執巾內侍及墓所遷奠時執巾者各一。參外。一。遣奠時讀哀册官一。文臣四品。捧哀册官二。文臣六品。擧案者二。參外。以上自發靷至墓所仍行。一。發靷時捧敎命執事二。參外。捧平時册印諡册哀册諡印執事官各二。文臣參外。擧敎命平時册印諡册哀册諡印案者各二。參外。執事者各二。忠贊衛。以上自發靷至墓所返虞魂宮仍行。一。捧梓室官四。武臣五品。銘旌捧陪。內侍一。忠義衛一。捧翣忠義衛六。執鐸護軍八。以上自發靷至墓所仍行。一。魂帛及神主出納大祝二。箱差備帕差備二。几臺差備二。香爐香盒差備二。參外。執事者各一。忠贊衛。以上自發靷至墓所返虞魂宮仍行。一。明器服玩執事及擧案者。隨其函數。每函每案各二。竝參外。以上自發靷至墓所仍行。一。下玄室封標官司憲府掌令一。捧貼玉官。工曹佐郞。捧貼帛官。尙衣院官。擧案者二。參外。以上自發靷至墓所仍行。一。題主時題主官一。浴主大祝一。卓差備四。參外。以上墓所行。一。捧神輿內侍四。自發靷至墓所返虞魂宮仍行。一。發靷時烏杖差備忠贊衛十四。靑陽傘差備一。靑扇差備二。忠義衛。以上自發靷至墓所返虞魂宮仍行。一。望燭差備內侍二十。發靷時行。一。各處應用攝相禮。令通禮院磨鍊。報吏曹差定。一。各件册印床案等物。外。執事不得出入陳設處。則內侍當爲出納。執事內侍。亦令內侍府量宜差定。各樣册印床案各差備及忠贊衛。亦令吏兵曹。探問都監。預爲差定。
정조 10년 · 강
命墓所都監。退定開金井日子。
정조 10년 · 목
該都監啓言。雨意雖未快霽。補土事緊。今方更爲始役。敎以。雨勢姑未快霽。而開金井日子在明日。且聞前例開井之距靷日。未嘗如是太遠。以晦初退定。畢役如有窘速之慮。下外梓室日子。一體退定。又啓言。開金井雖退行於晦初之間。外梓室陪詣。計其日子。則可無窘速之慮。至若丁字閣坐向。亦將隨開金井坐向。次第造成。涓吉改推擇啓下之意。請令該曹稟處。敎以。明日禮堂率日官入侍。以爲議定之意分付。仍以此意回諭。
정조 10년 · 강
申明禮葬時用下諸具燒火之式。
정조 10년 · 목
敎曰。違越禮制。大小輿所用杠木粧材等凶器。還置京庫。初不燒火。事之駭然。莫甚於此。伊前都監堂上。雖不摘發追勘。自今定式。無論輿材閣材。雖一株半株。私自還下者。堂上郞廳。施以制書違越之律。今因査奏知之。分繕工所藏輿材外。戶曹庫中亦多有之云。戶判時兼禮葬堂上。一一搜出。卽爲燒火後。具別單草記。靈寢諸具之燒火。自是禮典所載。而靈座諸具。則還下藏置。亦甚無謂。今番燒火一款。該郞已承筵敎。而戶曹如有靈床半月平床。一體燒火。俾禮制無至廢壞事。分付該曹。仍令各都監知悉擧行。○禮葬都監啓言。假家頹壓時破傷木物。一倂燒火。敎以。不但破傷木物。舊件遺置者。盡數搜出於各庫。使之一體燒火矣。此草記。只以破傷木物燒火緣由爲言。必是傳敎誤傳之致。更爲具由草記。改造見樣。亦令今日待令矣。自朝推尋。尙無動靜。亦甚可訝。其委折一體具由草記。又啓言。只以木物之破傷者燒火。至於各庫舊件盡數燒火之命。初不奉承。今朝別看役崔雲興始言。各庫所在前排舊件錄出待令事。親承下敎。方爲擧行云。而改造見樣下敎。初無來傳。敎以。如此庸侗別看役。將焉用哉。自都監各別申飭。
정조 10년 · 강
命役所致傷人優施恤典。
정조 10년 · 목
敎曰。都監役事時致傷人。草記後施以恤典。自是前例。今聞禮葬都監言。假家傾圮時致傷人。托以形止草記後。致傷更無草記。事甚疏忽。仕進堂上推考。致傷人令該廳別施恤典事分付。値今盛熱。墓役時或有致傷之事。卽以依受 敎分付該廳。另施恤典之意草記。批下前一邊文移。當日內題給。數爻比京中例施恤典。加數題給事。一體分付該廳。○禮葬都監啓言。再昨日假家頹壓時。石手金天得子十三歲兒。爲墜瓦所傷。當日夕後殞命。敎以。卿之推考分揀。○賑恤廳啓言。致傷人金千得子恤典。錢四兩木一疋布一疋題給。
정조 10년 · 강
命時囚鄭良翰分揀。
정조 10년 · 목
政院啓言。兵曹佐郞鄭良翰。方帶春秋兼銜。而監軍單子。不爲懸頉。近來郞官之規避兼史。誠極駭然。敎以。爲先拿處。○以鄭良翰囚單子。敎曰。渠以遐方之人。生疏所致。分揀放送。
정조 10년 · 강
命藩任以下有情勢者。據實呈遞。
정조 10년 · 목
京畿監司徐有防。以永宗僉使李潤春身病罷黜啓。敎曰。大低參情而制法。豈有情外之法。法典雖無應遞之式云。而爲其子者。晏然佩符。如常供職決非人情之所可爲。孝理之政。卽亦絜矩中一事。如無呈狀乞遞之擧。擬欲觀勢處分矣。觀此狀辭。渠之乞遞雖晩。尙可及。依狀請施行。呈狀之不言事實。托以身病。似無可據之例而然。此等事。自今定成格式。無至迫隘。實合敦倫之政。如李潤春情地者。無論邊將守令。直以事實呈狀。自巡營狀啓變通。而方伯閫帥。自廟堂該曹草記。以情地之勢難强令察任。措語遞改之意。定式施行。
정조 10년 · 강
以沈豊之爲吏曹參判。前望也。
정조 10년 · 목
右參贊李★(土+甲)書啓。敬奉聖諭。傳諭于判府事徐命善處。則以爲。危言罔極。去就奚論。今有人責人曰。爾何不盡誠於侍湯云爾。則雖知其言出情外。而怵焉驚心。如不欲生可也。豈以爲彼固妄人。而曾不介懷乎。臣之所遭。蓋亦如此。咫尺之守。萬無變動之勢云矣。○敦諭略曰。卿之一腔赤血。予之十年苦心。殆乎同明相照。沕然無間。雖有外至之言。何足芥滯。卿雖欲棄予。予決不捨卿。卽日入來。用副虛佇。
정조 10년 · 강
特許司謁別監等應役。
정조 10년 · 목
司謁太命喆等上言以爲。頃日略干軍赴役於墓所。而墓所都監。謂有傳敎。不受自願。故一日外更不得赴役。臣等以爲。前頭有輿士之役。可以應赴矣。該部抄出防民之際。或因無率丁。或因從他役出丁而拔之。伏乞以掖庭署軍。得赴於輿士之役。敎以。汝等職雖雜歧。無異朝官。勿論率丁有無。依願許赴。亦無不可。此上言出給京兆。擔役或補土間。特許使用。○武藝別監崔泰崙等上言以爲。臣等跡拔行伍。身致掖隸。今番墓所。擧皆操鍤負土。來頭輿士。思欲身自陪擔。伏聞該部抄定坊役。臣等自歸應頉之科。此時此役。豈敢以掖屬而見漏。伏乞以武藝廳名額。許赴於輿士之役。敎以。汝等名雖掖隸。跡編行伍。況於令前自願赴役。穴前補土之堅築。專賴汝等力役。今何可疊役。以此以彼。有難許施。呼籲旣如此。肩輿擔陪之役。特許使用。自延喜門至闕門。自丁字閣至隧道閣。汝等專當擧行。容入實數。令該都監知委汝廳。除逢點自習儀日待令。服色不必自工曹造給。每名布一疋。該都監上下。
정조 10년 · 강
工曹進炭燒木改修正別單。原別單見上。
정조 10년 · 목
別單曰。 文孝世子喪。發靷前發靷後供上。以下所屬各處炭燒木杻炬杻木進排數。自丙午五月十四日至閏七月十九日。合燒木七萬五千三百一斤。炭二百八石十四斗一升。杻炬一千七百十一柄。杻木六百二十四束。自丙午閏七月二十日至戊申五月十一日大祥祭。合燒木二十一萬三千。六百七十八斤。炭七百二十一石五斗四升。杻炬二百九十柄。杻木四千八百七十五束。以上合燒木二十八萬八千九百七十九斤。價米一千四百九十石五斗一升二夕。炭九百三十石四斗五升。價米七百四十五石十二斗五升一合六夕。杻炬二千一柄。價米三十五石四斗九合三夕。杻木五千四百九十九束。價米九十六石十四斗七升八合八夕。合價米二千三百六十八石六斗四升九合九夕。○抹減判下秩。靷前合燒木五萬七千三百二十一斤。炭三十石一斗五升。杻木一百九十三束。靷後合燒木二十九萬三千六百七十五斤。炭一千一百三十九石三斗。杻木二千八百二十一束。以上合燒木三十五萬九百九十六斤。價米一千八百十石二斗四升四合四夕。炭一千一百六十九石四斗五升。價米九百三十七石六斗六升。杻木三千十四束。價米五十三石一斗六升七合九夕。合價米二千八百石十斗七升二合三夕。○量減秩。魂宮自丙午五月十四日成䏜至閏七月十九日。奉常寺內贍寺內資寺輪回造果熟設燒木。每三日三百二十斤。炭每三日二石。杻木每三日三束。細杻木每三日三束。自五月望祭至閏七月望祭合七度。每度。熟設燒木三百斤。造果炭一石。杻木三束。細杻木二束。杻炬五柄。朔望祭及五享祭四名日祭合五十八度。每度。造果燒木二十五斤。饌物燒木五十斤。餠桂燒木三十五斤。沐浴燒木十斤。燒水燒木十斤。杻炬五柄。造果炭七斗五升。熟設炭二斗。餠桂炭一斗。洗淨炭二斗。都廳箒杻木每朔五束。一房望炬每三日六柄。箒杻木每朔三束。掌苑署望炬每三日六柄。路祭五度。每度熟設燒木一百斤。杻木二束。虞祭五度。卒哭祭一度合六度。每度。杻炬五柄。合燒木二萬三百二十斤。價米一百四石十二斗一合九夕。炭一百十六石四斗。價米九十三石三斗二升六合七夕。杻炬七百五十一柄。價米十三石三斗六升三合。杻木二百七十五束。價米四石十一斗六升九合七夕。合價米二百十六石一斗六升一合四夕。○工曹啓言。自丙午五月十四日成䏜日。至戊申五月十一日大祥祭。燒木二十八萬八千九百七十九斤。作名十四名。二十九日十時。炭九百三十石四斗五升。作名七名十七日二時。杻炬二千一柄。作朔四朔一時。杻木五千四百九十九束。作朔十朔二十九日十一時。合作名二十二名。四朔十七日。就其各道立役之多寡。量宜分定。慶尙道八名。五朔三日六時。全羅道五名。四朔二十一日五時。忠淸道四名三朔二十三日二時。原春道一名。五朔二十三日十一時。黃海道一名。四朔二十九日七時。京畿一名。四朔五日五時。以此擧行之意。請分付戶曹宣惠廳。從之。
정조 10년 · 강
臨殯宮。行朝上食及晝茶禮。仍召見都監都提調。魂宮墓所都監堂上漢城判尹。
정조 10년 · 목
都提調洪樂性啓言。丁字閣例有上梁文。而戊申以後謄錄。皆無所用。何以爲之。敎以。置之。又啓言。改銘旌時上下軸。戊申壬申。皆用烏梅木。而補編圖說。下軸用玉。何以爲之。敎以。用烏梅木。又啓言。補編銘旌式。小喪則隸字。而今番初喪。以篆書之。改銘旌時。當以隸字乎。從之。又啓言。輿士大將。例兼捕將然後。可以擧行。而時適無窠。總戎使李邦一兼帶捕將。請今姑許遞。從之。又啓言。今番挽章製述人數旣多。書寫官十人有不足之慮。請加抄十人。從之。又啓言。禮葬都監各房工役。非久當畢。而諸般施彩。若値經霖。必有渝傷之患。姑爲停置。請臨時擧行。從之。○墓所都監堂上具善復啓言。火巢主脈稍近。步數似闊。而局內不甚廣闊。以內外火巢爲定。外火巢則不過養木新禁而已。若然則內火巢雖或有屈曲之處。務從方便定界。則如干不精者。自在於內火巢外外火巢內矣。敎以。都提調及判尹之意何如。洪樂性曰。俄與訓將及判尹酬酢。而分定內外火巢然後。可無掣肘之端云。依此擧行爲宜。判尹金尙集亦以爲然。從之。又啓言。露梁敎場。乃是咫尺之地。請自今移操於銅雀津大閱敎場。從之。又啓言。局內家主。石子及材木所餘者。給價取用事。請分付該曹。從之。○敎曰。墓所有丁字閣床卓爐盒祝床祝版。勿爲輸去事。分付魂宮都監。香佐兒長足兒朱[珠:I-OBJECT]簾。竝無用處。勿爲新造。亦勿輸去事。一體分付禮葬都監。○敎曰。挾輦軍則程道旣近。雖加數磨鍊。不至爲弊。欲於靷時淸道。以百名磨鍊。除間立砲手。只以殺手準數排立。槍竿一齊懸燈事。分付該營。○敎曰。小輿只於闕內用之。則丁字閣仍以大輿進發。移奉於輪輿。依近例爲之事。分付都監。小輿軍人卽爲放送。燒火物件。輸送墓所燒火事分付。○禮曹啓言。墓所守護軍。自兵曹必以三十名。俱兩保定送矣。今亦依古例定送之意。分付該曹。恐合事宜。允之。○兵曹啓言。墓所守護軍三十名。依前例以付近邑騎兵定送。而其代卽令該邑塡充之意。請竝分付京畿監司處。從之。○墓所都監啓言。墓所紅箭門材木及輸石機械木。自京無貿得之路。外南山枯松之逼近都城者。限五年䂨伐。曾有定式。今番往復取用輸石機械木。依壬申年例。御營廳字內。惠化門外逼城枯松。一體取用。而令兩道參軍。兩營將校眼同䂨來。使該軍門隨䂨烙印。俾無憑藉偸䂨。後之。○禮曹啓言。戊申謄錄。依乙酉年例。開金井穿穴日。觀象監提調本曹堂上左承旨同進。請依此擧行。從之。敎以何必左承旨。自政院微稟進去。取土以入可也。又啓言。戊申謄錄。發靷時八道都事上來會葬矣。請依此知委各道。敎以。置之可也。又啓言。戊申謄錄。凡望闕禮習儀。與常時有異。權停矣。請依此擧行。從之。又啓言。發靷時所過各門。名山大川道路橋梁等處行祭所。依例請令兵曺及漢城府。看審書啓。從之。○兵曹。發靷時墓所結陳處所過各門名山大川道路橋梁設祭所磨鍊節目。依道路事知金道仁金彥植等初看審磨鍊。延喜門崇智門集禮門景化門小石橋北邊直路添補次。宣仁門新石橋左右補橋次。梨峴板前屛門石橋左右補橋次。 宗廟洞口前路。昌德宮洞口前路。通雲橋鍾樓前路。大廣通石橋小廣通石橋九里古介屛門前路。松峴水閣石橋左右補橋次。崇禮門門外西邊路設祭所。自闕門五里桃楮洞前靑波川造橋次。似當設祭所。石隅栗東山峴。自崇禮門五里通望靑溪山冠嶽山露梁龍山江。似當設祭所。其間隱溝一處墓洞口。其間奉常寺位田長二十五尺廣一尺。 掌苑署位田長六十尺廣五尺修治次。其間隱溝二處墓所。自栗東山峴三里。自闕門十三里。一。大輿橫杠十三尺五寸。道路橋梁。則以十七尺修治。一。所經名山大川設祭所令禮曹詳察擧行。一。道路橋梁修治。則漢城府工曹繕工監次知擧行。一。從道路事知指揮修治。一。道路每五里立栍。以表程道。大輿軍替運處。更遣道路事知看審後。從其所定立栍事。移文知委於漢城府。一。道路橋梁修治後。發遣本曹郞廳及色書吏摘奸。如有不勤之處。則入啓科罪。
정조 10년 · 강
以李漢昌爲陪往大將。
정조 10년 · 강
遞承旨黃昇源徐鼎修。以金思穆李謙彬代之。前望也。
정조 10년 · 강
點下吏兵批歲抄。
정조 10년 · 목
前郡守申大顯申大坤尹馹成雲柱韓世裕兪漢敦。前大司諫李鼎揆。前梓室看役堂上李文源。前縣監鄭勖世趙器鎭金思善鄭澤孚。前府使田先說鄭學畊朴英秀。前牧使尹勉遠兪漢葛吳在文。前察訪朴昌朝。前副正字愼性眞。前博士李彙。前學諭盧橙。前持平金遇國徐有鍊。前正言李益運洪克浩。前掌令李師濂。前修撰李彥枯。前中官金始來。竝敍用。前縣監鄭勖世金光運林泰遠。前學錄朴暉。前司鑰太命喆。前中宮金允謙高玄鐵。幷蕩滌敍用。前縣監禹禎圭。前修撰李錫夏。前府使朴基豊。竝給牒敍用。前牧使柳文植。前佐郞洪★(氵+奭)許策。前中官延壽長。竝職牒還授。前別檢李之翼。前令李漢龍。前參奉李集玉。前牧使吳在文。前郡守李命瑀。竝減一等。前副司直申尙權。前僉使南履五金道釆。 別軍職朴基豊。前別將梁宗海金好德。前權管河有涇。前宣傳官李儒祥趙㞳。竝敍用前騎士將曺學臣。給牒敍用。前武兼尹頤東。蕩滌敍用。前內禁衛將李壽鵬。前僉使金尙潤。前兼司僕將朴光迪。竝職牒還授。前副總管李文德。前僉使金㷞李運祥。前水使鄭觀來。前兵使許近。前萬戶尹宅輝黃致顯卞璞。竝減一等。
정조 10년 · 강
前掌令魚錫齡上疏。賜批。
정조 10년 · 목
疏略曰。嗚呼設置藥院。非爲觀美也。揀取醫官。非爲渠發身也。疹患輪行。千人一候。雖婦孺之愚者。不敢近甘醬牛肉。況蔘附乎。殿下深居九重。例症用藥之方。雖無由聞知。提擧醫官。乃耳聞焉目塗焉。若使渠輩。家有疹症。有勸蔘附。則彼必大怒。而抑獨何心。忍用此不忍用之藥耶。乳道卽小兒之性命也。老人亦有服乳延齡。以漢時張蒼事觀之。可知。何嘗有未滿五六歲。未經大小疫。徑先停乳之理乎。其在調養之任者。惟當勸進之不暇。乃反仰請而停乳乎。雖未知托爲何說。而揆之常理。不得其說。殿下念衆民之夭瘥。許醫給藥。賴以生活。不啻千百。皆牛黃安神涼劑。以此濟活生靈。而獨不能保我春宮。此豈天哉。特以保護之不得其人故也。側聽累日。尙稽當施之律。又以親執看檢爲敎。有若曲護藥院者然。臣竊惑焉。 程夫子爲其姪醴泉令之喪。移書於謝師。請治庸醫殺人之律。而其書曰。誤不如本方殺人者。徒二年半。故不如本方者。以故殺傷論。以此觀之。疹後蔘附。謂之誤不如本方可乎。故不如本方可乎。醴泉令之病。醫人不過論藥而已。看檢煎藥。其家人必當爲之。而程夫子未嘗有所寬恕。此豈非今日之明證乎。夫醫官當建白廣選。惟才是取。而近所薦引者。若非顏私。乃是姻親。惟爲發身之計。未聞擇其術業之精者。罪一也。患候之有加也。安危立判於一投劑之間。而乃以姑觀夕間動靜後用藥爲啓。虛過如年之長日。過時之後。雜試鍼藥。竟遭罔極之變。罪一也。且進御之藥。雖薑桂茶飮。必頒朝紙。自初十日至翌日。藥名無一書布。及乎兩司箚出。始知荐用蔘附。此必渠輩亦知蔘附之萬萬不當。姑爲此掩諱之計者也。若此不已。則方來之憂。無所不至。罪一也。惟願殿下。按之以 祖宗之法。以洩神人之憤。當此無前之變。含生之倫。莫不疾首痛心。 三司之列。亦當有勃勃按住不得底意。而晩後合辭。草草了當。有若寒責彌縫者然。臣竊痛之。臣出入臺省。曾不敢刺口論一事者。以八耋偏母之在堂故也。今當國家痛迫之日。不嫌官職之有無。妄瀆天聽。伏惟勿以人廢言。批以。悉諭日前合辭之批矣。
정조 10년 · 강
命驪州牧。失火民家各別顧助。
정조 10년 · 목
因京畿監司徐有防驪州牧民家燒火事狀啓。敎以。方農失時。極爲矜悶。各別顧助。期於斯速奠接。燒死人卽施恤典事。回諭。
정조 10년 · 강
命發靷時。三色燭籠。以各十雙磨鍊。火鐵燭龍。以四十部擧行。
정조 10년 · 목
都監都提調洪樂性啓言。發靷時三色燭籠各一雙。依戊申謄錄啓下矣。取考補編。則各二雙。而一雙入於神帛腰輿前。一雙入於神帛輦前。俱是不可廢者。戊申之只用一雙。未知其故。而今番則請一依補編加磨鍊。敎以。大輿前。以三色各十雙磨鍊。所入籠紗。當內下別單書入。○敎曰。發靷時火鐵燭籠。以四十部擧行事。分付禮葬都監。○禮葬都監啓言。內下籠紗袛受後。別單書入。○別單。大輿前所排三色燭籠各十雙。神帛腰輿前所排三色燭籠各一雙。上層及質次。藍雲紗八十三尺六寸。多紅雲紗六十二尺七寸。白雲紗四十一尺八寸。
정조 10년 · 강
召見大臣備局堂上輿士大將于誠正閣。
정조 10년 · 목
敎曰。懸病備堂若是夥然。竝從重推考。卽爲牌招進參。又敎曰。備堂徐浩修之無端違牌。已極未安。屢次催促之下。連又違召。事體所在。焉敢若是。從重推考。更爲牌招。此後毋得懸病。○領議政鄭存謙啓言。賓對懸病。已涉未安。特敎牌招。終不膺命。武將事體。豈敢若是。禁衛大將李敬懋。請削職。從之。承旨李亨元啓言。李敬懋削職事命下矣。將任不可一刻無總察之人。何以爲之。敎以。都提調總察。鄭存謙啓言。月食已過。請禮部回咨。依例撰出。定禁軍給馬下送灣府。傳給鳳城將處。以爲轉送北京之地。從之。又啓言。戶判兼帶備堂惠堂。請竝還差。仍察有司之任。從之。又啓言。參贊多有前頭擧行之事。而一則在外。一則有病。請竝許遞。從之。又啓言。卽見京畿監司徐有防所報。則以爲。牙兵將士之支放。雇廳人馬之接濟。無他推移區劃之道。故皆從兩所耗條中出。而屢年停退之數。旣甚夥多。兩秋分數之捧。亦甚零星。昨年前監司。亦以此枚報。加分耗六百六十二石。請得補用。而今年與昨年無異。牟還加分耗條中二百八十九石。秋穀加分耗條中三百七十三石。特爲許劃。以爲支用之地爲辭矣。依此數使之取用之意。請分付。從之。又啓言。卽見咸鏡監司鄭民始所報。則以爲。長津鎭新定節目中。土地人民。旣屬本鎭。則營府所定假率熢武士等軍役。一竝頉給云。而本營假率。乃是守城之軍。而平時則收其番錢。以爲支放之資。長津男丁爲三千餘口。而應役本鎭者。都不過千名。其餘二千餘名之閒遊。可謂太歇。咸興則旣失三四千男丁。本營假率。該府假率熢武士。合千餘名軍。反爲添付。而俱是有額軍丁。故一時苟充。太半疊役。且分鎭之後。便是他官。本府之假率熢武士。雖不以鎭民應役。而本營假率。乃是列邑通行之規。奚獨頉給於該鎭乎。依前仍置事爲請矣。請依所報施行。從之。○禮葬都監堂上李在簡趙時俊啓言。殯宮宣諡日。哀册同爲陪進。諡册諡印。權安幄次。以待正時。哀册則直爲奉安於殯宮。自是規例。而從前儀注。不爲擧論。今番則此一節添入於儀注中。都監堂郞及差備官陪進與奉安時服色。請竝爲磨鍊。從之。○禮曹判書尹蓍東啓言。喪禮補編禁嫁娶條。小喪則實職三品以下。許卒哭後借吉三日。堂上曾經侍從以上。小祥後乃行吉禮。今番以此知委矣。但實職三品與堂上侍從。若以家長歸重。則率下男女。卒哭與小祥前。皆不得許婚。若以當婚者歸重。則堂上以上之子若孫。便是士庶。當無礙於卒哭後借吉。此宜有一番稟定。予曰。領相之意何如。存謙曰。以當婚者歸重。似爲通行無礙之道矣。敎以。以當者歸重。○戶曹判書趙時俊啓言。 永禧殿春奉審時。 第三室移安廳黑長樻內。所盛紅潞州紬。入於執頉中。而紋緞禁令之後。潞紬初不出來。故未及修改矣。 各室樻中褓。或有禾方紬方紗紬。則似當依此擧行。而不敢擅便。從之。又啓言。別卜定勿爲事。已下敎。而第朱土一種。京裏無可得之道。黃州朱土。限二十石請取用。從之。○承旨趙鼎鎭啓言。 永陵東北間曲墻內半邊頹圮。廣爲八尺三分。長爲四尺五寸。東邊及左右曲墻。亦有數三處罅隙。若經霖潦。則不無漸次頹落之慮。 丁字閣殿內外。多有雨漏處。翼閣東邊及月廊西邊。簷端防椽蓋瓦。亦爲頹落。似當修改。敎曰。待快晴當修改。本 陵役事纔畢。不必更用畿邑軍丁。戶判旣承筵敎。仍以獻官進去。眼同修改後復命。若此禮官別無進去之事。以此分付。監役則亦以兼監役擧行。又啓言。丁字閣薍簾亦多破傷。一體修改似好。敎以。一體修補。○臺臣傳啓之際。徑擧末端。敎以。竝推考。大司諫李謙煥引避。敎曰。避辭多有違式。本事之外。卽此尤難免生疏之失。勿辭退待物論。李亨元啓言。入侍臺臣。以傳啓做錯。有竝爲推考之命。則所當合辭聯避。而大司諫李謙煥外。俱不避嫌。請執義趙弘鎭。掌令李太亨。正言金熙朝。竝推考。從之。趙弘鎭李太亨金熙朝引嫌。敎以。勿辭亦勿退待。○敎曰。擧士大將李漢昌。墓所道路看審時。仍佩往來。○敎曰。今番靷期逾一月。且値極熱。堂郞番次。不可不軫念。魂宮郎廳一員加差啓下事分付。○魂宮都監啓言。本都監郎廳。以戶曹正郞具膺請差下。允之。
정조 10년 · 강
命世子廟墓號議定。
정조 10년 · 목
魂宮都監啓言。臣樂性。與都監堂上李性源徐有隣。禮曹判書尹蓍東。參判李秉模參議朴天行。以廟墓稱號事。來會闕中。取考前後謄錄。則己酉戊申壬申內外廟墓之稱。皆仍諡號。而伏見 實錄考出別單。則 懿敬之喪。宮墓之稱。明有可據。至順懷世子喪。只稱 順懷宮順懷墓。廟墓之仍諡號。實自 順懷始。而非古制也明矣。雖以 先朝近例言之。 儲慶宮　順康園　毓祥宮　昭寧園。皆不仍諡字而別爲議號。戊申壬申之後。亦有別定廟號之制。從後從多。禮意較然。今此內廟外墓稱號。宜別爲議定。而事關邦禮。不敢擅便。請上裁。從之。 敎曰。  延福殿追崇前。 毓祥宮　景慕宮封園前。 內廟稱廟不稱宮。 懿昭廟亦然。今番 實錄考出時。雖有 懿敬宮稱號已例。宜遵 先朝近例。明日議號時。以廟墓議字事。言于大臣。
정조 10년 · 강
召見魂宮都監堂上禮曹堂上于殯宮。
정조 10년 · 목
禮曹判書尹蓍東啓言。取考戊申謄錄。則賜諡奠及改銘旌後別奠祭物看品都監堂上。其司提調進參事載錄矣。此後結裹後別奠。啓欑室後別奠。祖奠遣奠時看品。似無異同。而況有親臨之命。都監堂上。其司提調當爲一體進參。請以此分付。從之。又啓言。 廟殿宮展謁親祭出還宮時。諸臣服色。已以無揚黑團領磨鍊矣。今番秋 享。議政府誓戒及隸儀服色。亦當以無揚黑團領磨鍊矣。從之。又啓言。殯宮賜諡時。習儀除之事命下矣。發靷及返虞時習儀。則當依例以三度擧行乎。敎以。今番以一度磨鍊。又啓言。墓所開金井改擇日。今已承命。率日官入侍稟定矣。別單書入後。請知委擧行。從之。○承旨尹行元啓言。宮號墓號議定事命下矣。大臣以下應參諸臣。請竝命招。敎以。待明朝命招。
정조 10년 · 강
墓所都監。進開金井擇日別單。
정조 10년 · 목
別單曰。開金井七月初二日午時。丁字閣定礎七月初二日酉時。先定北礎。立柱上樑七月初七日巳時。先立北柱。○兵曹啓言。王世子發靷時。大輿擔陪軍替運處。事知羽林衛金道仁金彥植等發遣。看審磨鍊。初運自宣仁門外至崇禮門。再運自崇禮門外至墓所外。梓室擔陪軍替運處。初運自長生殿至崇禮門外。再運自崇禮門外至墓所。○禮曹啓言。王世子發靷時。自初虞至卒哭祭及墓所靈帳宮成殯後。朝夕上食晝茶禮奠。返虞後魂宮墓所各祭奠。參考前例磨鍊。請令各該司擧行。從之。一。啓欑室閏七月十八日巳時。告由朝奠兼行。奉常寺。一。啓欑室後別奠。同日巳時。內贍寺。一。祖奠同日日脯時。內資寺。一。朝奠同月十九日丑時。朝上食兼行內贍寺。一。遣奠祭同日丑時先行奉常寺。一。殯宮解謝祭。同日臨時。奉常寺。一。宣仁門祭。同日臨時奉常寺。一。橋梁祭。大廣通石橋。同日臨時。奉常寺。一。崇禮門祭。同日臨時。奉常寺。一。路祭同日臨時。禮賓寺。一。名山大川祭。靑坡川龍山江。奉常寺。靑溪山冠岳山。京畿。一。靈帳宮成殯奠。同日臨時。內資寺。一。晝茶禮同日臨時。內贍寺。一。夕上食夕奠。墓所水剌間及內贍寺。一。遷奠同日臨時。奉常寺。一。立主奠。同日臨時。內資寺。一。謝后土祭。同日臨時。奉常寺。一。安墓奠。封墓事畢後隨時。奉常寺。一。初虞祭。同日隨時。奉常寺。一。朝上食。同月二十日墓所水剌間。一。再虞祭。同日魂宮。奉常寺。一。同日晝茶禮。魂宮水剌間。一。同日夕上食。魂宮水剌間。一。三虞祭。同月二十二日。奉常寺。一。四虞祭同月二十四日。奉常寺。一。五虞祭同月二十五日。奉常寺。一。卒哭祭。同月二十七日。奉常寺。一。返虞後。墓所夕上食爲始。三年內朝夕上食晝茶禮。墓所水剌間。一。返虞後。魂宮夕上食爲始。三年內朝夕上食晝茶禮。魂宮水剌間。一。魂宮墓所朔望俗節四仲月凡別祭。奉常寺。
정조 10년 · 강
有政。吏曹判書兪彥鎬。 參判沈豊之。參議李時秀進。
정조 10년 · 목
敎曰。旣有定式。不必遲待其呈狀。龍川府使李潤彬改差。今日政擇差。待下批。一兩日內使之辭朝。○以李命植爲左參贊。金鍾秀爲右參贊。吳大益爲左尹。趙時偉爲大司成。尹承烈爲同義禁。朴瑬爲龍川府使。
정조 10년 · 강
特敍徐有大爲禁衛大將。前望也。
정조 10년 · 목
敎曰。向來被譴。槪因自首。雖大於此之事。自首者無論。自是法典所載。況無妄之微眚乎。且書給亦非其時。何足深責。前大將徐有大蕩滌敍用。
정조 10년 · 강
命湖南伯。嚴査左水營應問各人。
정조 10년 · 목
全羅左水使許任狀啓。地方官順天縣監兪漢謨牒呈內。統營小通事。當日來到。故會同問情。則倭人點頭唯唯。終無別白之答。一如前此更問之時。間或有數語。而其所爲說。亦極糢糊云矣。敎以。漂人之尙不問情。只稱點頭唯唯云者。寧有如許邊情。此而置之。後弊難言。令道臣。該水營應問各人捉來。嚴査狀聞。地方官亦難免其責。令廟堂嚴飭。措辭行會。
정조 10년 · 강
禁府以時囚照律啓。
정조 10년 · 목
該府啓言。前經歷成堣。忠淸監司金光默狀啓內。渠雖武弁。不有國法。冒占當禁之地。急於山慾。戮及旣骨之親。莫非自取。而官決之下。恣意入葬。見掘之後。移怒訟官。盛氣噴薄。其罪狀。令攸司稟處。判付內。狀請論罪。可謂得體。令該府拿來。照法嚴處。成堣不有官決。任自勒葬。固已可駭。移怒訟官。至登道啓。請以此照律。允之。又以成堣照律。告身盡行追奪。徒三年定配。收贖私罪啓。敎以。功減一等。又啓言。昌洲前僉使張玹奎。平安監司狀啓內。還穀四十四石。以鹽代捧罪。原情以爲。歲末民情。殆同弩末。姑依民願。以犯代捧之謬例云。敎以。觀渠所供。容有一分可恕之端。亦與不法之犯手有異。以公罪勘放。當暑滯囚可悶。以草記擧行。又以張玹奎照律杖一百。以公罪收贖放送啓。又以典獄前主簿李得泌原情啓。敎以。本罪之外。該帥之送校潛囑。不能致察禁斷。可謂罪上添罪。除刑推以此兩罪議處。又以李得泌照律。杖八十收贖。奪告身三等私罪啓。敎以。功減一等。
정조 10년 · 강
移配求禮縣定配罪人順得等于絕島。
정조 10년 · 목
義禁府啓言。觀此全羅監司李在學狀啓。則以爲。求禮定配罪人順得。以劇賊興文之支屬。敢爲逃躱之計。至於抱置公廳。晝夜守直。罪人趙嵎負犯至重。而內地移配之後。反肆跳踉。年前逃走被捉之時。拔劍施惡之狀。已極凶悖。至於昨冬。又欲乘隙潛出。現捉於校卒者。尤萬萬驚心。今此兩罪人。或爲抱置於公廳。或使洞民而守直。非但爲目下之弊。同置一邑。亦有日後之慮。不可不移配島中。請令攸司。御旨分付矣。此等凶頑之種。同配一邑。則果如道臣狀辭。實爲目下民邑之弊。亦不無日後意外之慮。請依狀請幷移配絕島。允之。該府定配所以啓未允下。
정조 10년 · 강
命差送李光遇一縣。奉提督祀。
정조 10년 · 목
領議政鄭存謙啓言。李提督壬辰之功。誠我東萬世不忘者也。提督廟定爲不祧之位。旣承恩敎之後。其家方更爲造主。而奉祀孫李萱。病廢家貧云。立主之後。不得一番官享。誠是欠典。萱子光遇。以宣傳官承傳出六。今番都政。差送一縣。使得以官享奉提督之祀。則在朝家崇報之道。可以無憾。從之。
정조 10년 · 강
申飭雜歧計仕之式。
정조 10년 · 목
領議政鄭存謙啓言。雜歧出六者。皆於輪回當次後計仕。仕滿四十五朔許遷轉。載於大典通編。而近來多有未及準朔。竝計前任而出六者。以此該司六品。雜歧居多。自今雜歧計仕。一依法典之意。請申飭銓曹。從之。
정조 10년 · 강
兩醫司進疹疫治療別單。
정조 10년 · 목
自十五日至十九日。往診三處內。男弱三人。命藥二張。給藥三處。來問六十三處內。男壯二人。女壯四人。男弱四十七人。女弱二十四人。命藥三十三張。給藥六十三處內。安神丸四十九丸。服藥六十貼。以上惠民署。自十五日至十九日。來問四十七處。男壯九人。男弱三十三人。女壯六人。女弱十六人。命藥三十二張。給藥四十九貼。安神丸八十一丸。往診一處。女弱一人。命藥一張。給藥一貼。以上典醫監。
정조 10년 · 강
臨殯宮行朝上食。召見時原任大臣館閣堂上都監堂郞。
정조 10년 · 목
卯時。梓室加漆三十度。○領議政鄭存謙啓言。議號時。政府西壁當爲參坐。而左參贊李命植牌不進。右參贊金鍾秀在外。李命植請更爲牌招。從之。○禮曹判書尹蓍東啓言。今二十五日賜諡吉時。以卯時進定事命下矣。改銘旌吉時。似當一體進定。故招問日官。則當日午時爲吉云。請以此磨鍊。從之。敎以。原別單改付標。
정조 10년 · 강
議世子廟號曰文禧。墓號曰孝昌。領府事金尙喆。領議政鄭存謙。領敦寧洪樂性。判府事李福源金熤。 奎章閣檢校提學兪彥鎬。右參贊徐有隣。弘文提學徐有隣。吏曹判書兪彥鎬。戶曹判書趙時俊。禮曹判書尹蓍東。兵曹判書鄭昌聖。刑曹判書金魯鎭。工曹判書金華鎭。吏曹參判沈豊之。禮曹參判李秉模。兵曹參判尹尙東。刑曹參判申大升。工曹參判鄭宇淳。禮曹參議朴天行。大司憲閔鍾顯。大司諫李度默。副提學趙尙鎭。
정조 10년 · 목
賓廳啓言。議號時。政府西壁當爲備員。而左參贊李命植連違召命。右參贊金鍾秀在外。竝許遞。請令該曹差出。牌招參坐。敎以。前望單子入之。待下批牌招。先參坐後謝恩。○敎曰。議諡及議號時。三司長官例爲牌招同參。而今番因該房之不善擧行。未免遺漏。始因考例査奏之命。以未及擧行樣微稟。事甚駭然。該房承旨竝從重推考。未肅拜引避退待兩司長官。竝許遞。與副提學未差之代。前望單子入之。待下批牌招會議。又敎曰。 三司前望點下中。罷散人敍用。又敎曰。新除授三司長官。先參坐後謝恩。○以徐有隣爲左參贊。權導爲右參贊。閔鍾顯爲大司憲。李度默爲大司諫。趙尙鎭爲副提學。前望也。○領府事金尙喆。領議政鄭存謙。領敦寧洪樂性。判府事李福源金熤啓言。臣等與政府西壁六曹參判以上。 三司長官來會。王世子廟號墓號議定以入。○廟號文禧孝懿元橲。墓號孝昌懿孝裕寧。竝首望批下。
정조 10년 · 강
全羅水使許任。令廟堂論罪。
정조 10년 · 목
該水使狀啓。問情官臣營虞候安允奭牒呈內。倭人萬端盤問問情諸條後錄。而順天縣監兪漢謨。防踏假將金昌謙會同。問情所報一般。又與譯學卞之欽更爲問情。而所報與小通事金有聲再次問情記。不無數三件相左。卞之欽妄率之罪。尤極駭痛。兪漢謨安允奭。則斷當救護倭人。以待通事之來。而只憑譯學未詳之言。率爾報來。懲後弊之道。不可不論。虞候軍官及順天縣座首。爲先棍治。不能審愼之罪。臣亦待勘。漂倭所着衣袴。依其樣造給。倭船破傷鴟木椗具等物。今方完造備給。倭人還送之節。姑待朝家處分。敎以。前後問情之若是相左。前所未聞之事。更令巡營。詳査狀聞。該水使。令廟堂考例論罪。○問情。問儞居住何國何州何村。答。俺本日本國薩摩州也島村居住。問。儞何年何月日。緣何事向何處漂流到此。答。俺去五月初五日。自本土乘波水小船行乞次。往大隅州臥枝摩村。仍爲留連。今月初四日乘本船。自其處發行。同日巳時。及到半洋。東風忽大起。不能制船之除。猝遇逆水層濤。漸漸蕩漾。因風波所驅。遂致鴟木折傷。漂二夜三晝。莫知所向。同月初六日午時。泊着此處。問。儞姓名云何。年歲幾何。答。俺姓沙屎。名山林雨。年二十。問。儞自漂風所。到此水路。約爲幾里。答。自薩摩州。至大隅州。爲三百里。而自大隅州至此。其間里數不知矣。問。儞漂流時。同爲騎船人幾何。同行船幾何。答。果無同騎之人。又無他船漂來者。只俺一人。乘此汲水小船漂來。問。儞有公文路引否。答。俺丏乞之人。素無掌標及可據公文。問。儞丏乞云爾。則何爲乘汲水船。答。俺雖行乞。自有所持汲水船。乘此行乞。問。儞旣是行乞者。則行中有何小錢一百四十五文之多。而欲用何處而持此耶。答。俺乞食而喫則幸矣。失時則以所持小錢。或貿魚尾而食。或貿麥升而食。問。儞行乞爲言。而今見爾能有船隻。又有數件永服。又有錢兩。若是而行乞何也。答。俺若非行乞。則行乞是豈好事。而自稱行乞云乎。問。儞船中無峙鼎之痕。而只有小水桶何也。答。俺雖無鼎屬。晝乞村閭。夜憩船中。不可無水飮。故有此水桶。問。儞父母俱存。而亦有妻子乎。答。俺父母俱沒。而妻子亦無矣。問。儞歸時。欲從水路去乎。欲從陸路去乎。答。俺願以水路歸去。所乘船具中。鴟木破傷。若改造以給則甚幸。問。儞當初採問之時。旣稱漁漢。而今云貿魚而食。又云父母俱存。而今言俱沒。以十日漂流爲言。而今云三晝夜何也。答。俺於來泊之初。精神迷着。且聲音未慣。或對或未對。而伊時酬酢之如何。到今果茫然矣。○備邊司啓言。漂人問情語。多前後相左。邊情之疏虞。事甚駭然。左水使許任請罷黜。地方官問情官及該鎭僉使。待道臣査啓論勘。敎以。査事未了。姑勿罷黜。先令道伯。嚴査於該閫裨校等處狀聞後。更爲稟處。
정조 10년 · 강
以江東縣監徐瀅修。墓所都廳差下。
정조 10년 · 목
該都監啓言。都廳郞廳徐美修。親病猝重。勢難察任。請改差。敎曰。外任兼帶。不但古例斑斑。亦有丙申已例。江東縣監徐瀅修差下。使之察任。○御營廳以字內風落松輸入啓。敎以。補用於墓所都監浮階之役。往復該都監。如云不緊。依草記輸入。
정조 10년 · 강
館學儒生生員朴夏鎭等九百十人上疏。賜批。疏頭及齋任儒生停擧。
정조 10년 · 목
疏略曰。今日醫官之罪。不但爲議藥之乖當而已。停亂之請。已在春初。其時必有創議之醫官。稟達之提擧。到今臣民之悲憤。職在斯矣。由是元氣虛弱。疹癍旋消。熱候潛藏。而彼醫官輩。忌諱欺罔。以致直宿徑徹。彼藥院亦當建請連直。而輕易徹退。不誠不敬之罪。亦安得辭乎。 孝宗大王患候時。醫官申可貴。承 命下針。而先正臣宋時烈。建議請誅。 肅宗大王違豫時。提擧崔錫鼎。以侍疾不謹。至有削黜之 命。據此而言。則諸醫之罪。有不可勝誅。而直院提擧。亦不免同歸之科矣。又可慨者。聲討方張。而銓曹之備擬。首及於負罪待勘之人。其放恣嘗試之意。胡若是無嚴也。批以。煩陳已無義。況有越俎之嫌者乎。○敎曰。儒疏自有儒疏體段。況館學封章。所係何等嚴重。而事無關於擧國同聲之懲討。則一籲猶失於自輕。況再籲三籲乎。借使所籲。分明是沐浴之大義。儒生疏擧。須於臺啓賓啓庭啓之後。始可議到。近來館學生。太不識體段。纔有事爲。輒先叫閽。以其自輕也。故言不能見重。而人之視之亦輕之。不惟是也。此疏句語間。又及於銓格臺論者。尤何等妄錯之擧。章甫而行搢紳之事。獨不念出位之嫌乎。予所責勉於諸生。諸生所期望予者。不過曰敎不倦三字。爲賢關雖已賜批。旣知其率爾之失。不可無警飭之罰。疏頭及齋任儒生。竝停擧。○同成均李性源啓言。今日夕食堂居齋儒生等。有捲堂之擧。故臣詣泮宮問其由。則諸生等書進所懷以爲。今於疏頭齋任儒生停擧之命。誨責備至。不敢偃然入食堂云。開諭勸入。終不回聽。何以爲之。敎以。勸入。又啓言。招致諸生。傳宣聖批。仍爲勸入。則諸生等以爲。伏承批旨。不敢以區區私義。一向自處。謹當還入云。故仍設食堂。
정조 10년 · 강
特罷承旨徐龍輔職。以徐鼎修代之。前望也。
정조 10년 · 목
敎曰。旣云疏語姑勿論。又曰。疏儒不可罰。停筆覆難。擧措駭怪。誠如是說。無論言之當否。名以儒生。則有罪無罰可乎。寧有是理。況停擧自是儒罰。似此承宣。徒聞覆難之說。莫識惟允之義。當該承旨。爲先施以不敍之典。○政院以徐鼎修方在罷散中啓。敎以。敍用。
정조 10년 · 강
修撰李敬五上疏。賜批。特補永川郡守。